Prentútgáfa Stundarinnar kemur næst út þann 20. desember . „ Nú reynir hann að klína sig utan í Miðflokkinn og Sigmund Davíð “ Sveinn Hjörtur Guðfinnsson , fyrrverandi formaður Framsóknarfélagsins í Reykjavík og samherji Sigmundar Davíðs Gunnlaugssonar , vandar Birni Inga Hrafnssyni ekki kveðjurnar . Björn lýsti því yfir í morgun að hann væri genginn til liðs við Miðflokkinn , nýja hreyfingu Sigmundar . Sveinn Hjörtur Guðfinnsson , fyrrverandi formaður Framsóknarfélagsins í Reykjavík sem nýlega sagði sig úr flokknum og gekk til liðs við Miðflokkinn , nýtt framboð Sigmundar Davíðs Gunnlaugssonar , kann illa við að fjölmiðlamaðurinn Björn Ingi Hrafnsson seilist til áhrifa í Miðflokknum . „ Björn Ingi sér um sig sjálfur . Hann á ekkert erindi í stjórnmál , hvað þá fjölmiðla eins og sagan sýnir því miður , “ segir Sveinn í samtali við Stundina . Björn Ingi greindi frá því á Facebook í morgun að hann , og hópur í kringum hann sem undirbyggi nýtt borgaralega sinnað framboð til Alþingis , hefði ákveðið að ganga til liðs við hreyfingu Sigmundar Davíðs . Sveini Hirti líst ekki á blikuna . „ Nú reynir hann að klína sig utan í Miðflokkinn og Sigmund Davíð . Hefur enginn spurt hve margir eru á bakvið Samvinnuflokkinn ? Ég er næstum viss um að Bingi sé þar einn og enginn annar , “ skrifaði Sveinn á Facebook í dag . „ Ég hef unnið fyrir Björn Inga í kosningum áður og veit hvernig hann vinnur . Ef hann heldur virkilega að hans sé óskað í stjórnmál í dag þá er því fljótt svarað – vertu úti ! “ Sveinn segir jafnframt að Björn Ingi sé að gera „ sorglega tilraun “ til að „ koma sér á blað - eins og fyrr á kostnað annarra “ . „ Meðan ég styð Miðflokkinn þá fær þessi maður varla kaffisopa . Sem gamall dyravörður er minnsta mál að vísa honum út - aftur ! “ Sveinn fjarlægði færsluna skömmu eftir að hún birtist . Aðspurður segist Sveinn ekki hafa ákveðið hvort hann bjóði sig sjálfur fram eða einbeiti sér að grasrótinni í Miðflokknum . Hann er bjartsýnn á gengi hinnar nýju hreyfingar og bendir á að það segi ýmislegt að á aðeins fjórum dögum sé flokkurinn farinn að mælast með 7,3 prósenta fylgi í í könnunum .